Fermerët amerikanë shtojnë prodhimin e orizit ndërkohë që rriten çmimet
Kostot e larta mund të kufizojnë fitimet që ata presin
. Traktorët po punojnë tokën dhe po krijojnë brazda që do të shërbejnë si diga kur uji të rrjedhë në këto fusha. Kjo zonë në juglindje të Teksasit është me prodhimtarinë më të lartë në Shtetet e Bashkuara për rritjen e orizit. Shtetet të tjera që prodhojnë gjithashtu sasi të mëdha orizi janë Arkansa, Luiziana dhe Mississippi. Ray Stoesser ka mbellë oriz në një sipërfaqe prej më shumë se një mijë e 800 hektarësh afër shtëpisë së tij në Dayton të Teksasit. Ai shpreson se rritja e fundit në çmime do ta ndihmojë atë të sigurojë fitime. . Çmimi i orizit e ka kaluar dyfishin nga ç’ishte një vit më parë. Por zoti Stoeser thotë se edhe kostot e prodhimit janë rritur. Dwight Roberts është president i Shoqatës së Prodhuesve amerikanë të Orizit me seli në Houston. Ai thotë se orizi është drithi më i shtrenjtë që rritet në Shtetet e Bashkaura pasi është plotësisht një proces i mekanizuar, kështu që fermerët në disa nga zonat me prodhimtarinë më të lartë për rritjen e orizit janë të kujdesshëm kur marrin vendime për mbjelljen e tij. Zoti Roberts thotë se Shtetet e Bashkuara eksportojnë rreth gjysmën e sasisë së orizit që prodhojnë kështu që kur çmimet janë të ulta në tregun botëror, fermerët tentojnë ta përqëndrojnë prodhimin tek drithrat që janë më fitimprurës në vend, si misri dhe soja. Çmimi i të dyja këtyre drithrave është rritur ndjeshëm gjatë viteve të fundit pasi ato përdoren për të prodhuar biokarbure. Dwight Roberts thotë se arsyet për pakësimin e orizit në botë janë të shumta, duke filluar me politikat e qeverive në vendet ku çmimet për konsumatorët u subvencionuan pa u dhënë nxitje fermerëve. Ai fajëson gjithashtu thatësirën në Australi, ku prodhimi i orizit pothuajse është ndërprerë, ndërkohë që është rritur kërkesa si rezultat i rritjes së popullësisë. Rritja e popullësisë ka kotribuar gjithashtu në zgjerimin e zonave urbane. Humbja e tokës së punueshme për ndërtimin e shtëpive, rrugëve dhe insfrastrukturës ka pakësuar gjithashtu prodhimin e orizit në mbarë botën. Të gjithë këta faktorë së bashku kanë bërë që të pakësohet sasia e disponueshme e orizit. Rritja e prodhimit në Shtetet e Bashkuara do të ndihmojë mungesat e rezervave të orizit në disa pjesë të botës. Shtetet e Bashkuara kanë premtuar të ndihmojnë Filipinet, që importojnë rreth 15 përqind të orizit që konsumon vendi dhe që përballet tani me mungesa të ndjeshme. Por në përgjithësi, kërkesa për këtë drith në mbarë botën ka të ngjarë të tejkalojë prodhimin, duke i mbajtur çmimet e larta dhe duke nxitur trazira sociale në vendet e varfëra ku ofera është e ulët. //rd//